Όλοι στην προκυμαία μαζεμένοι.

Όχι για πανηγύρι και χαρά.

Όχι για να κουνήσουμε μαντήλια

για κάποια αγαπημένη αγκαλιά.

Σώπασε πια η λύρα να λαλεί.

Καμιά ορχηστρίδα τώρα δε χορεύει.

Μονάχα η φωτιά.

Κόκκινη, φοβερή σειρήνα,

που στέρησε για πάντα

στον Οδυσσέα την πατρίδα του.

Το πύρινο τραγούδι της

κατάπιε λαίμαργα όλα τα όνειρά μας.

Θεέ μου, τρεις χιλιάδες χρόνια,

πώς γίναν παρανάλωμα σε λίγα λεπτά!

Είναι τόσο μεγάλος ο πόνος

και τόσο μικρό το λιμάνι...

Ιωνικές κολόνες

κι εσείς βυζαντινές μου εκκλησιές,

ας διαλαλείτε πάντα,

πως τούτες τις πέτρες τις δούλεψαν

λεύτεροι άνθρωποι.

*Δέσποινα Δαμιανίδου*